Зэхамыхауэ сот батырыбжьэ
КъармэIэсият и усэщIэхэр
Нэрыгъ ящIауэ «рифмэу тхэныр»,
ШэщIэху фыз гуартэр къыдыхьащ.
Си усэм хуэдэ зыхуэтхынур —
Си Iыхьэмхуэдэзыхуэхьарщ.
Тхьэгъуш зэпэджэ
Европэ къалэм и уэс мычым,
ЩIымахуэ уаем жьыр щыдэчэм,
И кIыхьагъыххэу ут абрагъуэм
Щыхэпшырт си цIэр гурыIуэгъуэу…
Тенджызым жьэхъуу губжь игъэшым
Пщэдджыжь къалэр щыдэушым,
Ухэтми укъэзмыщIэ Iэджэ
Хэпша уэс лъагъуэм си цIэу къоджэ.
Сыкъыдэпхьэхыу армырат.
Уи унэ систэкъэ нысащIэу?!
ЗыбгъэщIалэфIуи армырат —
Минищыр* дякут дызэпэIэщIэу;
Щызэхэсхыжым сыгуфIат:
СыщыбогъафIэ хамэ къали!
Сыгупсысэжри, сигу хэщIат —
УщыпIыщIа хъунт къэрэгъулым…
Зэмани кIуаи. Гъуэгуани ткIуаи,
Дызэдихуат щхьэкIуэ шэчыгъуэ…
Зи фIэщ мэскъалкIэ сымыхъуам,
СыкIэлъыпыхьэрт уи гущIэгъум.
УщIэкIыжыпэрт. УIукIыжт.
Укъиуфыхьт гурыщхъуэ гуажэм,
ЦIэ сиIэххауи умыщIэжт —
КъыздэбгъэщIам ухущIегъуэжт?!
ЩIышылэ хъуэтым и мыл джанэм
Сыныпхурожэ, лъапэ пцIанэу —
УоувыIыкIри зыIэзыбжьэу,
КъызыбоутIыпщыр си цIэр ткIыбжьу…
Зыкъэсплъыхьыжри сыгуIат:
Гу къытлъитати лIыжь гъунэгъум,
Сыгупсысэжри зыжесIащ:
«Хейр ухинынукъым щхьэ шхыгъуэ!»
Апхуэдэу си цIэ жызыIар
Гурыщхъуэм зи псэ иIулIарщ,
Гъуэгу утетами гъащIэ ен,
Къэбгъэзэжынущ зы зэман…
Лъэдакъэщычу кIуащ щIалэгъуэр,
УкъыщIыхьащ хьэщIэ ихьэгъуэу:
Дэтхэнэ гъуэгукIэ укъэкIуа?
Дапщэщ уи жьакIэри щытхъуа?
Си упщIэ Iэджи IуигъэкIуэту,
КъыбоIущэщыр си цIэр, щатэу…
Зэрызэхэсхыу сыгуIащ —
СыщыбгъэфIа хъунт гущIэ хьэпсым.
СыныщыпIуплъэм, — сиуIащ
Уи нитIым гужьэ тIасхъэу къипсым!
Апхуэдэу зи нэ къысIуплъар
Гурыщхъуэм зи псэ иIулIарщ…
Шэчщхъухьым и теIущIыкIыпIэу,
Упсэуфащ укъысхуэныкъуэу,
КъызумыщIэкIыт!.. Сэ жысIэнщ:
ЩIэттащ вы бжьакъуэм гъащIэ ен…
Дыхуэмеижми, IумыкIуэту,
Ди нэ къыхуикIми, дымыгъуэту,
Къыдэпэщэщыр дапхуэдиз?! —
СфIощI гъэхэр мыкIуэтауэ бжьиз…
Уэсмычыр. Си цIэр. Мыл гъур джанэр.
Уэзджынэр. Уи псыхуэлIэр. Си нэр.
Ди щIыбагъ бжьэпэр. Фи архъуанэр.
Бжэ блыпкъым пыхьэу ит уи анэр.
Зэдыдищэхуу лъагъуэ кIуапIэ…
Кхъухьлъатэ. Ландыщэ IэплIакIуэ!
Мазэгъуэ нурыр — уи нэр — си нэр…
Кхъухьлъатэр — жьым иIэтыж джанэр,
АрщхьэкIэ, — си цIэр. ЛъапцIэрыжэр,
Мэкъуэщым къыщхьэдэплъых лIыжьыр…
IукIуэтыжауэ пщащэ цIыкIу —
КъэмыкIуэтауэ щIалэ цIыкIу;
Вэгъу пIащIи зытримыщIэ си псэр —
УIэгъэм сызэрепщэ уи цIэр…
Дэтхэнэр?! Псори гущIагъщIэнэр
Зэхузокъус — пхупызогъанэ —
Зэрызогъэпсри Нэхущвагъуэу,
Абдеж щеух хьэщIэ ихьэгъуэр…
Шыхулъагъуэ кIэхум хыхьэжауэ,
Зи нитIыр хъуэпскIыу щIалэ цIыкIу,
Псысэ мыкIуэщIым щыхьэщIауэ,
Жэщ уафэм алъпу йокIуэсыкI…
Тхьэгъуш зэпэджэм къыдэуджу,
Зи нитIыр щхъуэпсу пщащэ цIыкIу,
Жэпуэгъуэ уафэм вагъуэижу,
ЗдижыкIым, ирешажьэ лъэIу:
— Сыкъозытам быдзышэ-псынэу,
СыпхуэзыщIам Iэпэншэ пшынэ,
Зыхуэбзэрабзэм усэр пцIащхъуэу,
Зытеуфэразэм узыр бгъащхъуэу,
СыныпхуолъаIуэ —
МэIуху псыхьар сыпIызыхыжым, —
Щихъумэ уи псэр жэп Iумылым!
ДыкъэзгъэкIуам дыздыришэжым, —
Щихъумэ уи псэр жэуап бжаблэм!
*Минищыр — км 3000
* * *
Собзри соIулIэ, содри содытэ,
Зы жыр лэныстэкъым зэщIэслъыкIар!
Ямылъэгъуауэ сощI уанэгу щхьэнтэ —
Зы бацэд мастэкъым зэпысщIыкIар!
Согъри соусэ, сотхри сохыщIэ,
Шакъалъэ нэпсурэ дапщэ кIуэсар?
Зэхамыхауэ сот батырыбжьэу —
Зэи зы бзылъхугъэ имыусар!
ДыпIэр стIэпIыжу, тхыгъэр згъэсыжу,
Бзыхьэхуэ тхыпхъэурэ мащэ согъазэ —
Дэнэрэ дауэрэ сыщомыузми,
Си уанэгу тебзэщ:
Къытумыгъазэ!
* * *
ПцIэпцIэжу ди «беслъэн» гуартэм —
Я гуимэхэр къыдэужьгъащ.
Гурышэ си щыпэлъагъукъым —
Таурыхъым сыкъыщыхъуащ.
Щэтэжу ныбапцIэ пэкIур —
Шы зэдэшэсу слъэгъуащэрэт…
Езгъажьэу лIэщIыгъуэжь зекIуэ —
Си нитIым загъэпсэхуащэрэт!
…………………
Сымыгъуэт! Езгъэлеяти —
Гурышэри — згъэшууеяти!
* * *
Укъызэмыплъыт апхуэдэу!
КхъыIэ, укъызэмыплъ —
Уэ нэгъуэщI къуэм уриадэщ,
НэгъуэщI бзылъхугъи уи пщIыхьщ…
УкъэзгъэпцIакъым — пхуэзгъадэ —
Дэни, дапщэщи сиIакъым —
СыщыгумащIэм, зэ, аддэ,
БжесIахэри сщыгъупщэжакъым.
Сыпхущысакъым сыщыгъуэу,
УощIэ — бдэзгъэфIкъым зы дзыхь.
СощIэ — закъуащэщ си лъагъуэ —
Нэхъ гъусэ пэжыр — си ныбжьщ.
Мыващхъуэ кIанэ
Лэгъупыкъу тхыцIэм уи цIэу хэздыкIыр
Дарий плъыфиблурэ зэблызодзыж,
Таж зэщIэпщIыпщIэу уэм езгъэфIэкIыр
Уафэ хъыринэу пхрызошыж,
ФIалъэхэр щытхъуэм зэтезуIэфIэу,
ЩыхьыщIэ къуапцIэу ущIэзгъэлъэтт.
Налъэхэр тхъуми, сипшэурэ уафэм
Зэм укъыздэфэрт, зэм сыкъэпфыхьт.
Жьыр зэгуэзгъэзу, бгъащхъуэ хурзалэм
Пшэр къозэвэкIмэ, зэпизгъэкIуэтт.
ЦIэр тежысIыхьмэ зы къабзий налъэ —
Джалъэу си лъапэм укъетIысэхт.
Дэтхэнэ мазэм и зэблэкIыгъуэ
Е гурыгъу узыр къыщыплъихьа?
Дэтхэнэ Iэзэм и хьилымыгъэ
Уи нэбзий нурыр игъэутхъуа?
Уэрти мыалъпыр! Уэрти мыбгъащхъуэр!
Уэрти таурыхъым щымыхьэщIар…
Зэм сыпхуэщIылъэрт, зэм сыпхуэуафэрт
Вагъуэ чэщанэхэр зыхуэзгъэпсам!
Хэт и жагъуэбзэ къыптеуфэразэу
Узыжь зэхэдзэкIэ къыпхуэупса?
Сыт хуэдэ хьэшым уиуфэрэзыхьу
ПхузэщIэмыхрэ дамэ гъэпса?
Жьы борэн щIыIэм укъыхигъащIэу,
Нэпкъыдзэ папцIэ укъиуIа?
Дэтхэнэ лъахэу мывэ къей нэщIым
Къыщоузыжрэ къызжумыIар?
ХытIыгу мыцIыхум ущехуэхыпэу
Уи дамэпкъ хуарзэр зэпыщIыкIа?
Дэтхэнэ набжэм, дэтхэнэ бжыхьым
Пхъэдэнэу уи лъэ щызэрыпкIа?..
Сыт хуэдэ мэзым, дэтхэнэ зекIуэм
Къыщыслъыхъуэну уи лъэужь гуэр?
Дауэ бжесIэну, зыхозгъэщIэну
ЩэхурыбзыщIу сщIэ псалъэ гуэр?!
Мыващхъуэ кIанэ — уафэ бзий хъуаскIэ —
Дэп маскIэ Iунэ — мафIэзэщIэдз —
Щыблэ блэ кIапцIэу пхузогъэхъуэпскIри,
КIэтх дарииблу сощI пкIэлъеидз!
Лъабзэ
1
Блэгъуиплъэ
ЩысхуащIым гущэхэпхэ,
Блэгъуиплъэм игу узат…
Гущэкъум и кIыгу шыкъур
Дыд пагуэкIэ лъибзат:
— Щхьэ закъуэу урикIуэнущ
Лъэс лъагъуэу зэгъуэкI гуэр,
ЛъэпыткIуу къэплъыхъуэнущ
Къыпщыщу зы псэ гуэр.
МэжалIэ къуихьэлIэнущ —
Уи зы хьэлу ептынщ,
ПсыхуэлIэ къолъэIунщи —
Уи псынэ хэбгъэфынщ…
УIэгъи уIущIэнущ —
Абы дзыхь иумыгъэз,
Зэман тумыгъэкIуадэу,
Уи гъуэгу хэгъэщI — ар нэпцIщ!
Мыкъуэпсрэ мыкIэсыжу,
Уихьэнущ пшахъуэщI гуэр,
Псынащхьэ — мыпсынащхьэ?
(Мыбдежым измылъагъуэ)
Бгъуэтынущ къэплъыхъуар!
ИтIанэ, мыри щхьэпэщ:
Дэтхэнэми хуэсакъ,
КъысфIощIыр мо цIыхуищри —
Зы закъуэу — Гъуэбжэгъуэщ…
Уи лъагъуэ нэпхусыхукIэ,
Зы вагъуэ гъуазэу Iыгъ.
Уи лъапэ быуIэхукIэ —
Ус зы уэрэд… Умыгъ!
2
УсакIуэ
Гущэкъум хабзар мыгъуэщауэ —
Си гъуджэм блэгъуиплъэ къыхощ…
Лъыпс Iунэ дыд пагуэм пыткIуауэ —
Блэгъу ижьым анэлу къыщIощ.
ЩхьэкIуэжу къызоIэ зы бжьыхьэ —
Уз дапщэ уэрэду кIуэщIа?
Мыращ иужь дыдэр, жыхуэсIэу,
Си дапщэ хьэуам хэсшэщIа!
УIэгъи, мэжалIи, псыхуэлIи —
Фищ-фиблым ихьэфу зы закъуэт…
А сэ къэслъыхъуар сылъэпыткIуу —
Псэ псынэу, бзэрабзэу… УсакIуэт!
Къеуа щхьэкIэ Блэр си лъэдакъэ,
Си лъагъуэ емыщхьт Эвридикэ —
Ар дэнэ къикIауэ Орфей,
А зи бзэ сымыщIэ псэ хейр?!
Бзылъхугъэ дунейм къытехьакъым —
Сэ схуэдэу а бзэм хуэныкъуа:
Закъуащэм и тажи и жори
ГъукIэпщым лъабзэпсу схуибзат?!
3
Абджнэпс
Шэху уэздыгъэ пхузогъаблэ —
Плъыржьэрыс къыслъэIусащ…
Бзий гухьэрым щос плъыфиблу:
«Сыт ныжэбэ схуэбусар?»
Симыхьэфу уи усэбзэ
Абджыпс щхьэфэр зэпызоф —
ЗыщIимыфу абджым си псэ —
Iупэр хэсщIэурэ сыхоф…
Абджыпс софэ — укъыспофэ —
Джафэм тонэ — IубахъитI —
Нэ-псэ-хъуапсэ — псыхьэлыгъуэу,
Йожэбзэх абдж нэпс лъагъуитI!
ЗэпосыкIыр шэху уэздыгъэр —
Къыслъихьащ щIыIэ техьэгъуэу —
А ныжэбэ схуэбусам —
Уи псэм щыщу хэкIуэсар!
Си анэлым хэсыхь Iупэм
Плъыржьэрысу зелыпщIыж…
Сыт а мафIэм и сыр купсэу,
Уи усэбзэм ибзыщIыжт?!
Шэху уэздыгъэм и бзиипсэу
Уи усэбзэр къызофыкI,
Шэху нэпс ткIуаткIуэм зэхуикъусыр
Тэрмэш псалъэу… ЗэпощIыкI!
Сыт усэбзэм ибзыщIа?
Уи псэм сытыр IэпыткIуа?
Уэздыгъэнэр ехъуэпсэкIыу,
Сыт анэлым хэткIухьа?!
* * *
Си дэлъху Къармэ Хьэсен хузотх
Къыздалъхуар гузэвэгъуэ хэхуащи,
Уз-уIэгъэм и хьэлъэ егъэв.
Сын щхьэгуэжьу жыхафэм синащи,
Гъуджэ бжаблэр гъейнэпскIэ согъэф.
Къыздалъхуар, сапэ жан хэIэбащи,
Уахъты нэзым уз IуэщхъукIэ щохыщIэ.
Къэскъугъыжу тхьэлъэIум и лъэщыр,
ГукъэкIыж къундэпсо зэIызощIэ…
Мо ди бжьэпэм, пцIэгъуэплъыр Iэдэжу,
ЩIалэ къуэгъу псыхьэ лъагъуэкIэ йох.
Топ къуэлэн игъэлъейрэ пэщIэжу,
Си цIыхущхьэр а щIалэм кIэлъох.
Бжьэпэ жьыбгъэр. ПцIэгъуэплъыр.
Балъкъ ныджэр.
БосцеикIэр жьыуейм щIехулыкI.
Шыр зыгъэпскIым сокIий-сыкIэлъоджэ:
Топ къуэлэныр псы щхьэфэм тосыкI…
… Къундэпсор сабырыжу мэжабзэ —
Нэпс нэджащIэр абдж щхъуантIэу
мэхъуэпскI —
Си цIыкIущхьэр къотхъухри хужьыбзэу,
Жэщ диям фызыжь макъ хокIиикI:
«Сызэхэфхмэ, хьэрш гъуэзым щыхасэу,
Ди лъапсэжь ираха, ди лъэпкъжэпкъ!
Къыздалъхуам сызэпеху лыпцIэ дзасэу!
Си усэбзэр гурыму зэпокъу!»
Усэрыбжэм и хуэшым дэдзыхэу,
Уахъты купсэр уфафэу зэрокI,
КъэслъэIуам и тхьэгъушым курыхыу
Уафэ кIаблэр щIиупскIэу, пхырокI.
Салъкъын бахъэу Балъкъыщхьэ зеуфэ,
Шагъдий кIэхуу толъкъунхэм заупцI.
Шылэхъархэр псыпыхум халъафэу,
Ди анэшхуэхэм ящI пкIэлъеидз.
ЖьыкIэрахъуэу Iубахъэр мэутхъуэ,
ЩIэфиежу зешэщI — зеукъуэдий.
Жьыуэч кIагъуэм шу ныбжь
къыхокIуэтри,
Бэтэгъейхэр и гъуазэу зеший!
Къундэпсор ирелъафэ гъэжалъэм,
Гъатхэ Iупэм сэхусэплъ къыIурех…
Шылэхъархэр хохьэж шэджэнэплъым,
Къыздалъхуам и напIащхьэр… зэтрех!
Нэхущвагъуэ
(Балладэ)
1
Уд къафэ
Уислъэгъуащи щыхь шыр блэгъум,
Сыхьэтыбжым сыхуоплъых.
Блын гъуджэшхуэр си дэуэгъуу,
ЗыIэзыбжьэу зызопхъэх.
Фэилъхьэгъуэу зыщызмынэ
Iэм пичыну зы Iуданэ,
Сыхьэт бзэгур къысхущIобжэ:
— Уздихьэнур хэт и унэ?
Хэт жэщылIу а къуейщIейр —
Ухуэпауэ къыпхуэмейр?
Здэщыунэр уэгу чэщанэ?
ХузэщIэплъхьэр саур уанэ?
* * *
Си дэрэгъуу Вагъуэкъаныр,
Нэ щIэукъуанцIэу къоцIыщхъукIри,
Алътес джафэу щIыфэ пцIанэм
Сэхусэплъ данэ схурещIэкI.
ЩIасэгъафIэу Нэхущвагъуэм,
ПыгуфIыкIыу къысхуоплъыхри,
УкIытэншэу къиплъ си бгъафэм
Вагъуэ мыщIэ къырепхъых…
Зэрыпсыжу сыуд гуащэщ!
ЩIэфиихьу жьыр къыздофэ —
МыщIэ хъуаскIэр къыспыщэщу,
Жэщ уафэгум сыкъыщофэ.
Зэрызехьэу уэгу вындычым
Шылэхъар къыIэпызох,
Си шхужьыщхьэм кIэзэрыдзэу
ЗызопхэкIри… КъысIэпоху!
ЗэхущIоплъри зэшиблыр,
УкIытапэу зэпокIуэт,
Щатэу хоплъэ я нэхъыжьыр:
«Зи уэнжакъ къэплъыхъуэр хэт?
Дэнэ къикIыу уэнжакъ унэ!..»
«Ар щожей вагъуэ чэщанэ…
Гъуазэу сIыгъыр мо Шыхулъагъуэрщ,
Фыкъызэплъмэ… Сыт си дагъуэ?!» —
Уэгу зэшищу зэIущащэм
Я курытым хузощI нащхьэ,
IуэрыIуэдзу шынэхъыщIэм
КъызеутIыпщыр: «Зинэ пщащэ!»
ЗэIипщIыкIыу си щхьэ бапхъэр,
МэкIэрахъуэ жьыфий Iэпхъэр:
«Зинэ щIакIуэ ихьэж пщащэ —
НэжьгъущIыдзэхэм я Гуащэ!»
…Дзы схуимыщIу жэщ Iэслъэсым
КъыщысIущIэр мазэ Iэсэрщ:
«ЗимылIэжми — зыделъагъу —
Лъхугъэр къеIэу мэуэндэгъу».
* * *
Лъагъуэ кIэхум щызэщIопсэ
Лъапсэ хьэхуу уэгу чэщанэ,
Къэрэгъулхэм я щIагъыбзэр:
«Бжаблэихьэ е бжэдэнэ!»
СоIущащэ: «Нэхущвагъуэ!»
Уафэ къатхэр зэщхьэщокI…
СоIущащэ: «Нэхущвагъуэ!»
Уэгу гъэжалъэм си псэр йокI…
Зэпощэщри нэпсу щыгъэр,
Тахътэ псыпсым сотIысэх,
Нэхущвагъуэ! Нэхущвагъуэ…
Бапхъэу си щхьэр къысфIохуэх.
2
Чэщанэ
Уафэр щIылъэм щылъэIэсым
ЩыIэ лъапсэм сыкъикIат.
Гъуджи мажьи къысщIэнакIэу,
УжэщылIу къызжаIат.
ПщIыхьыр нахуэм дэзгъэкIэсу,
Щыхь шыр блэгъум сыпхуиплъат.
Дыгъэр мазэм кIэлъыкIуасэу
Здэщыхъуапсэр зэпысчат.
Мыви вагъуи къысхущIэплъу,
Уэгум пцIанэу сыпхуитат.
Жьыри псыри зэщIэфиеу,
НэжьгъущIыдзэу сыкъэфат.
Шэчри хъуэрри зэдагъабзэу,
Щхъухьыдз шабзэ схупалъат.
Къэрэгъули бжаблэихьи
Си Iэмал япекIуэкIат.
Сыту куэд пхузэпысчат!
Сыту мащIэт схуэпшэчар!
Сыкъэмысурэ жэпуэгъуэу —
ПащIэ-жьакIэр зэщIэтхъуаи,
Измылъагъуэурэ щыхь блэгъум —
Уи нэщIащэхэр зэлъаи.
ПщIыхь ухэтми, зимышэщIу,
Уи IупщIакIэр лэдэх нэзщ,
А уи пщIыхьыр IэфIу щытмэ,
Сыт зыщIар уи жьакIэр уэс?
Уи пIэщхьагъыр тыншрэ есмэ,
Сыт щIэхъуар уи Iыхьэр бжьиз?
Уи натIащхьэм лэныстапIэу
Къысхухэщыр сабий дыркъуэт —
Абы щыгъуэ сыпIыщIат,
ЩIэупщIакIуи сынэкIуат…
Уи плIэм куууэ хэупщIар
СыпщIымыгъуу къыпщыщIат —
Абы щыгъуэ сыгуIат,
СыкъыумыщIэурэ сыгъат.
Уи пащIащхьэм телъыр — IупщIщ,
Нэхъ гувауэ къоIа фэбжьщ.
СщIэркъым хэт уригъусами,
Хэт уIэгъэр пхуитхьэщIами…
Тхьэшхуэу Iыхьэр къозытам,
Псатхьэу уи псэр зыхъумам,
СащIелъэIур мыкуэдIей:
«Зэрыжейм севгъэплъ къудей!
Зэрыжейм севгъэплъ къудей
Зи псэ пащхьэ сыщыхейр…
Зэрыжейм севгъэплъ къудей
Зыхуэзгъэшыр уэрэд хей!»
* * *
Мазэр дыгъэм кIэлъимыхьэу,
Уэгу вындычым сихьэжынущ.
Къысхуимыт-сызыхуимытым
Тыхь чэщанэм къыхуизнэнущ:
Тахътэ нэзым щонэщхъей
Си нэбжьыцу налъэ тIей —
Зи нэ къащхъуэм пыткIуа нэпс —
Зи псэ пцIащхъуэм пыхуа ткIуэпс.
* * *
Уафэ къатхэр зэлъохьэж,
Къэрэгъулхэр йокIуэтыж,
Уэгу чэщанэу лъапсэ хьэхур
Хелъэсэжыр вагъуэ кIэхум…
УщхъуэнтIауэ Нэхущвагъуэм
Си уэгу пэкIур зи гущIэгъум
Жэщыр щIакIуэу къызешэкI, —
ЩIыгу гъэжалъэм си псэр йокI…
3
Дзэхупс
ФIызодзэжыр щыхьшырыбжьэм
НэжьгъущIыдзэм и IункIыбзэр.
Iулъщ дзэхупсыр сыхьэтыбзэм,
Гъыурэ мабжэ дакъикъэпсэр.
Гъуджэм напIэр схуимыIэт —
Гъуджэр бжищу зэблокIуэт…
Мажьэр щIонэ си щхьэ бапхъэм,
Мазэр щIолъхуэ уафэ пхащIэм.
Щыхь шыр блэгъур си пIэщхьагъщ —
СпыткIуа щэхур уи лъэпагъщ…
«Леди Босс»
Пшэрыхь схущыбнэу щыщыта пасэрт
Си напIэ гуащэу щыпхуэзгъэлIар!
Жьэгъуху IэщхьафIэу унэм сыщисырт
Бланэ IэрыпIу сыщыIэсар.
Быни сабыни си фыз къалэнти,
Уи уанэншагъэкIэ сфIэпхьэхужащ.
Схуэмыфэщэххэрэ хьэлу Iулажьэу,
Уэрам вэржьэрыр жьантIэ схуэхъуащ.
КъыумыгъэкIуатэт бзыпхъэ пэлъытэурэ
Налъэншэ джафэу укъуеижар!
Сэр дыдэр хуабжьу сызыхуэныкъуэт
Укъепсыхыжу сфIэбубыдар…
Къыумыгъэдалъэт а хабзэ фэкъуу
Уи Iэдэм дзыкъыу сыщыдэлъар,
ЗэплъэфэлIэжри си къалэн пажэр,
Джэду хьэжыуэ жьэгум уина?!
Убалъэ зэвым дыкъырамыхми,
Бын къыдитамэ, зэдэдгъэпIыж.
Къысхуебгъэлеймэ…
Къысхуебгъэлеймэ:
(Пхухэсха Iыхьэр зы цыIэрылъхьэщ)
Сэхъуа лъэхъэнэм и гупхъэтIэкIум
ПшэрыхьпIэтIауэуукIэрысIулIэщ!!!
